Poliačik, Martin, poslanec NR SR (2018-10-17):
Ďakujem pekne. No, pani Vaľová, ja si teda veľmi dobre spomínam na čas, keď ja som šéfoval tiež mimovládke. Mal som na starosti počas tých troch rokov, čo som robil riaditeľa Slovenskej debatnej asociácie, vyše 2-tisíc detí na Slovensku a môj plat bol vtedy, tuším, 8-tisíc korún slovenských. Určite lepší ako poslanecký. Perfektný. Viete, keď mimovládkami, ktoré sa veľkou mierou pričinili o to, že v tejto krajine padol Mečiar svojho času, straší zbabelec a predkladateľ tohto zákona, poslanec Fico, v rámci svojej propagandy, tak sa tomu nedivím. Ale že to preberáte od neho ešte aj vy a pri takejto téme, tak to mi je naozaj divné. A budem pokračovať v tom istom tóne. Ja nie som odborníkom na dôchodky, ale jedna vec mi tu chýbala, a to, dostaňme sa konečne k tomu, o čom tento zákon je. Tento zákon nie je o tabuľkách, tento zákon nie je o analýzach, tento zákon nie je o pravde, to by tu nemohol sedieť Erik Tomáš. Tento zákon je o ďalšom novom, treťom dlhu, ktorý Robert Fico a jeho partička vyrába. Prvý dlh bol dlh finančný. To je ten, o ktorom hovoril Eugen Jurzyca, to je ten, ktorý musela riešiť Iveta Radičová so svojou vládou, to je ten, ktorý teraz nenarastá tak horibilným spôsobom iba vďaka tomu, že sa ekonomike zatiaľ a napriek tejto vláde darí. To je ten dlh, ktorý môžme vidieť v tých excelovských tabuľkách. Druhý, oveľa dôležitejší a je to dlh posledných 10 rokov, je dlh modernizačný, ktorý je obrovský. To, jak niektorí ľudia hovoria, že čo sa divíte, že nemáme dostavané diaľnice, keď 15 % z každého betónového stĺpu skončilo na nosných prepážkach Jána Počiatka. To, že niektorí ľudia toto hovoria, sa raz na tom betóne ukáže. Každá jedna vata, každý jeden úplatok, každé jedno vypýtané euríčko za to, že niekto niekomu niečo pomohol, sa ukáže. Tie úplatky pri rozdávaní elektronických tabúľ a tabletov po celom Slovensku do škôl, za to, aby sa niektoré firmy zbavili svojho starého železa, sa ukážu. Pletky s Bašternákom, Kočnerom, každým jedným mafiánom, ktorý niekedy sedel na Vazovovej alebo v inom konšpiračnom byte s jedným z predstaviteľov SMER-u alebo SNS, sa ukážu. (Reakcie z pléna.) Sa ukážu. Posledných 10 rokov... Už ste nervózny, pán Tomáš. Už ste, čakám, kedy začnete hysterčiť jak naposledy. Modernizačný dlh posledných 10 rokov je presne to, čo akákoľvek progresívna vláda, ktorá nastúpi po vás, bude musieť riešiť. A do toho prichádza dlh tretí. A to je ústavné obmedzenie prosperity cez zastropovanie dôchodkov, že do ústavy napíšete, budete sa mať horšie, lebo my to inak nevieme. Dôchodky budú nižšie, lebo my to inak nevieme. Ešte tie blbé obedy zadarmo nedokážete spraviť poriadne. Vy dokážete spraviť ešte aj z obedov zadarmo to, že rodič, ktorý dneska platí 2,40 za obed, aj s vašou dotáciou zaň bude platiť 2,60. Takí ste frajeri. Nebavme sa tu teraz, prosím, o analýzach a detailoch, lebo o to teraz nejde. Teraz ide o to, že kopajúci Robert Fico s Erikom Tomášom a stranou SMER potrebujú prekryť akýmkoľvek spôsobom ten prúser, do ktorého dostali túto krajinu. Že vo vzdelávaní nedokázali ani s pomocou dvoch ministrov SNS spraviť ani čiarku. Nič. Že sa nevedeli zastať svojich vlastných voličov, poľnohospodárov na východnom Slovensku. Lebo jednoducho nevedeli ukázať prstom na tých, ktorých dovtedy kryli, eurofondovú mafiu. Že nevedia preťať nitky medzi svojimi vlastnými politikmi, zástupcami a predstaviteľmi organizovaného zločinu v tomto štáte. O tom je tento zákon. Tak si prestaňme, dámy a páni, klamať. Tu nejde o to, ako sa budú mať budúci dôchodcovia v tejto krajine. Nikoho nemôžu mať ľudia, ako je Erik Tomáš, viacej na háku ako budúcich dôchodcov. Jediné, na čom záleží, je do volieb aspoň ukážkou, niečím dokázať, že sme chvíľku mysleli na ľudí. A ja veľmi dúfam, že vám to nezožerú. Že ľudia konečne pochopia, že ich ťaháte za nos. V čase, keď sa technológie a svet vyvíja najrýchlejšie v písanej histórii, ste vy dotlačili Slovensko do stagnácie. V čase, keď sa budíme každé ráno do iného sveta, než sme si večer ľahli, vy ste neboli schopní cez celý svoj exekutívny aparát zareagovať. V mnohých veciach je Slovensko stále pred začiatkom 21. storočia. A to je ten dlh, ktorý bude akákoľvek progresívna vláda po vás musieť splácať. Keby ste mali naozaj vôľu s tým niečo spraviť, nenechali by ste Martinu Lubyovú na ministerstve školstva robiť to, čo robí. Keby ste mali vôľu s tým niečo spraviť, zo vzdelávania by bola skutočná priorita, tak ako ste to povedali v roku 2016 pri vzniku tejto vlády. Ale nie je. Keby vám išlo o budúcnosť tohto štátu, tak inovácie, prispôsobenie sa modernej dobe by bolo vidieť z vašich krokov. Ale nie je. A jediné, čím to chcete zaplátať, je dotácia, ktorá mnohým školám viacej priťaží ako pomôže, a voláte to klamlivo obedy zadarmo, a zastropovanie dôchodkov, s ktorým sa nikto z vás nebude musieť vyrovnávať, keď sa stane realitou. Dúfam. A ak náhodou áno, tak nemáte problém 180 stupňov otočiť celú rétoriku tak ako ste to spravili medzi dneškom a rokom 2013, tak ako to spomínal Jozef Mihál. Ústava už bola raz znásilnená v tomto pléne a to spoluprácou KDH a SMER-u, keď kvôli nadbiehaniu si populárnym názorom spoločnosti bolo do ústavy zavedené, zavedená ochrana tzv. tradičného manželstva. Druhýkrát keď bolo potrebné akože ochrániť vodu. A teraz mi to príde až ako taká pomsta za moment slabosti, v ktorom SMER podporil vznik dlhovej brzdy. A keď ste nedokázali nájsť podporu na to, aby ste tú brzdu vedeli odistiť a znefunkčniť, tak aspoň kladiete všetkým budúcim vládam polená pod nohy. A ja pevne dúfam, že toto je hra, ktorá vám nevyjde. Že toto je niečo, čo občanov neuchlácholí, že toto nebude stačiť na to, aby ste mohli vládnuť ďalej, lebo jediná vec, ktorú tento štát naozaj potrebuje, je konečne vás vymeniť. Ďakujem pekne.